অস্ট্রেলীয় ওপেনে রাফা-রজারের অত্যাশ্চর্য  প্রত্যাবর্তনের মতোই একটি কাহিনি সুপারহিট হয়ে গিয়েছে।  
গত অক্টোবরে স্পেনে রাফায়েল নাদালের গ্রামে তাঁর অ্যাকাডেমি উদ্বোধন করতে গিয়েছিলেন রজার ফেডেরার। সেখানে কথা ওঠে রাফা-রজার দ্বৈরথ নিয়ে। দু’জনে এক জায়গায় হয়েছেন আর টেনিস হবে না? 
কিন্তু সিরিয়াস টেনিস খেলবেন কী, তখন দু’জনেই আশঙ্কায় ভুগছেন, তাঁদের কেরিয়ারই না শেষ হয়ে যায়! নাদাল কব্জির চোট নিয়ে খেলার বাইরে। ফেডেরার হাঁটুর অস্ত্রোপচারের পর রিহ্যাব করছেন। বাচ্চাদের অ্যাকাডেমির উদ্বোধনে এসে প্রীতি ম্যাচ খেলার মতো অবস্থাতেও ছিলেন না তাঁরা। একজন খোঁড়াতে খোঁড়াতে, অন্যজন ভাঙা হাত নিয়ে টেনিস র‌্যাকেট ধরে দু’চারটে শট নিয়েছিলেন। দু’জনে হাসতে হাসতে এমনও বলাবলি করেন যে, এটাই তাঁদের শেষ দ্বৈরথ হয়ে থাকলেও অবাক হওয়ার নেই।
 
কে জানত, তার মাত্র আড়াই মাসের মধ্যেই গ্র্যান্ড স্ল্যামের ফাইনালে ফের মুখোমুখি হবেন দু’জনে! ‘‘দু’জনের কেউই ভাবিনি আর কখনও গ্র্যান্ড স্ল্যাম ফাইনাল খেলব,’’ কোর্টে দাঁড়িয়ে জিম ক্যুরিয়ারকে বলে চলেন নাদাল, ‘‘আমি নিজে স্বপ্নেও ভাবিনি এরকম কিছু ঘটাব।’’ 
রজারের সঙ্গে ফাইনাল খেলছেন আবার, সেই বিস্ময়ের ঘোর কাটল না সাংবাদিক সম্মেলনে এসেও। সেখানেও রাফা বললেন, ‘‘রজারের আসাটা আমাদের গ্রামের জন্য ঐতিহাসিক মুহূর্ত ছিল। ওকে ধন্যবাদ জানিয়ে শেষ করতে পারব না। আর হ্যাঁ, কখনওই ভাবিনি এই দিনটা আসবে। তাও আবার সেই সাক্ষাতের দিনটার পর প্রথম গ্র্যান্ড স্ল্যামেই।’’ 

সেটা ছিল ২০১৬’র অক্টোবর। এটা ২০১৭’র জানুয়ারি। কারও কারও মনে হচ্ছে, সময় কি দশ বছর থমকে দাঁড়িয়েছিল? রাফা-রজার নিয়মিতভাবে গ্র্যান্ড স্ল্যামের ফাইনাল তো এক দশক আগের রুটিন ছিল। মাঝের সময়ে নোভাক জকোভিচের দখলেই তো চলে গিয়েছিল সিংহাসন। মেলবোর্নের টেনিস দেখতে দেখতে উল্টে সংশয় জাগছে, জকোভিচ কি আদৌ ঘটেছিল? নাকি ছিল শুধুই বিভ্রম? 
কোর্টে দু’জনের লড়াইয়ের ইতিহাস এমনই মহাকাব্যিক স্তরে পৌঁছে গিয়েছে যে, দু’জনকে মিলিয়ে নামকরণই হয়ে গিয়েছে ‘ফেদাল’। যেমন বিরাট আর অনুষ্কাকে নিয়ে ভক্তরা বলেন ‘বিরুষ্কা’। শুক্রবার ৪ ঘণ্টা ৫৬ মিনিটের ম্যারাথন সেমিফাইনালে শেষ পর্যন্ত যখন গ্রিগর দিমিত্রভ’কে হারিয়ে নাদাল কোর্টে টানটান হয়ে শুয়ে পড়লেন, মেলবোর্নের রড লেভার এরিনায় তো বটেই, ক্রীড়াবিশ্বেই বিস্ফোরণ ঘটল। মুহূর্তে ‘ফেদাল’ সোশ্যাল মিডিয়ায় ভাইরাল হয়ে গেল। সচিন তেন্ডুলকর থেকে শেন ওয়ার্ন, সকলেই উত্তেজিত রবিবারের মহারণ নিয়ে। এবারের অস্ট্রেলীয় ওপেনে জকোভিচ ও অ্যান্ডি মারে হেরে যাওয়ার পর থেকে এই দিনটার জন্যই প্রমাদ গুণছিলেন ক্রীড়াপ্রেমীরা। ফের ফাইনাল হবে ‘ফেদাল’-এর। সেই স্বপ্ন সত্যি হচ্ছে।

প্যাট ক্যাশের মতো কারও কারও মতে, রবিবারের দ্বৈরথ টেনিস ইতিহাসেরই সেরা ম্যাচের আখ্যা পেতে চলেছে। স্বপ্নের সেই মহারণের আগে নাদাল বলছেন, ‘‘ফেডেরারের সঙ্গে ফাইনাল খেলতে পারাটাই আমার কাছে সম্মানের ব্যাপার।’’ ফেডেরারও আবেগ চেপে রাখতে sপারছেন না। ‘‘অলৌকিক ব্যাপার হবে যদি আবার আমরা ফাইনাল খেলি। অবিশ্বাস্য!’’ বৃহস্পতিবার সেমিফাইনাল জিতে বলেছিলেন তিনি। দু’জনের মুখোমুখি সাক্ষাতে নাদাল এগিয়ে ২৩-১১। ফেডেরার স্বীকার করে নিচ্ছেন, ‘‘এই খেলাটায় রাফায়েল নাদাল আমার দিকে জীবনের সবচেয়ে সেরা চ্যালেঞ্জ ছুড়ে দিয়েছে। ও অসাধারণ খেলোয়াড় আর অপ্রতিরোধ্য এক প্রতিযোগী।’’ 

ফেডেরার ৩৫। নাদাল ৩১। ফেডেরার তাঁর অধরা ১৭তম গ্র্যান্ড স্ল্যাম জিতবেন? নাকি তাঁর বরাবরের ঘাতক নাদাল তাঁর স্বপ্নভঙ্গ করে ছিনিয়ে নেবেন নিজের ১৫তম গ্র্যান্ড স্ল্যাম? বেবি ফেডেরারকে (দিমিত্রভকে এই নামে ডাকা হয় টেনিস দুনিয়ায়) বধ করে রাফা কি এবার আসল ফেডেরারের দুঃস্বপ্ন হয়ে ফিরতে চলেছেন?
ওদিকে আজ, শনিবার মেয়েদের ফাইনালে মুখোমুখি উইলিয়ামস বোনেরা। ভিনাস ৩৬, সেরিনা ৩৫। শেষ পর্যন্ত যে’ই জিতুক, এই অস্ট্রেলীয় ওপেনের শিরোনাম লেখা হয়ে গিয়েছে— জিনিয়াসদের দেখতে যখন সময়ও থমকে দাঁড়িয়েছিল!